Ehdotus EUROOPAN PARLAMENTIN JA NEUVOSTON DIREKTIIVI hunajasta annetun neuvoston direktiivin 2001/110/EY muuttamisesta /* COM/2012/0530 final - 2012/0260 (COD) */





PERUSTELUT 1. EHDOTUKSEN TAUSTA Hunajasta annetun direktiivin 2001/110/EY[1] muuttamista koskevan ehdotuksen tarkoituksena on (a) mukauttaa komission nykyinen täytäntöönpanovalta Euroopan unionin toiminnasta tehdyn sopimuksen (SEUT-sopimus) määräysten mukaiseksi ja (b) selkeyttää nimenomaisesti siitepölyn asemaa hunajan erityisenä osatekijänä pikemminkin kuin sen ainesosana asiassa C-442/09 annettuun tuomioistuimen tuomioon[2] liittyen ja rajoittamatta muuntogeenisistä elintarvikkeista ja rehuista annetun asetuksen (EY) N:o 1829/2003[3] soveltamista hunajaan, joka sisältää muuntogeenistä siitepölyä. Ehdotuksen perustelut ja tavoitteet (a) Ehdotuksen tarkoituksena on mukauttaa komission nykyistä, direktiiviin 2001/110/EY perustuvaa täytäntöönpanovaltaa sen mukaisesti, miten komissiolle siirretty säädösvalta ja komission täytäntöönpanovalta erotellaan toisistaan Euroopan unionin toiminnasta tehdyn sopimuksen (SEUT-sopimus) 290 ja 291 artiklassa, ja siirtää komissiolle lisää säädösvaltaa. SEUT-sopimuksessa erotetaan toisistaan toisaalta 290 artiklan 1 kohdassa määrätty, komissiolle siirretty valta antaa muita kuin lainsäätämisjärjestyksessä hyväksyttäviä ja soveltamisalaltaan yleisiä säädöksiä, joilla täydennetään tai muutetaan lainsäätämisjärjestyksessä hyväksytyn säädöksen tiettyjä, muita kuin sen keskeisiä osia (delegoidut säädökset), ja toisaalta 291 artiklan 2 kohdassa määrätty, komissiolle siirretty valta antaa oikeudellisesti velvoittavien unionin säädösten yhdenmukaisia täytäntöönpanosäädöksiä (täytäntöönpanosäädökset). Delegoitujen säädösten kohdalla lainsäätäjä siirtää komissiolle vallan hyväksyä lainsäädäntötyyppisiä toimenpiteitä. Täytäntöönpanosäädösten kohdalla tilanne on hyvin erilainen. Itse asiassa oikeudellisesti velvoittavien Euroopan unionin säädösten täytäntöönpano on ensisijaisesti jäsenvaltioiden vastuulla. Jos säädöksen soveltaminen kuitenkin edellyttää yhdenmukaista täytäntöönpanoa, komissiolla on valtuudet antaa tällaiset säädökset. Direktiivin 2001/110/EY mukauttamisessa perussopimuksen uusiin sääntöihin otetaan huomioon tämä ero. Lissabonin sopimuksen voimaantulon jälkeen komissiolle siirrettyä täytäntöönpanovaltaa koskevan tarkastelun yhteydessä on lisäksi tarkasteltu edellä mainitun direktiivin säännöksiä, jotta voidaan määrittää mahdolliset lisätarpeet komissiolle siirrettävän säädösvallan osalta perussopimuksen uuden luokittelun mukaisesti. (b) Bayerischer Verwaltungsgerichtshofin perustamissopimuksen 234 artiklan mukaisesti esittämän ennakkoratkaisupyynnön (asia C-442/09) perusteella Euroopan unionin tuomioistuin antoi tuomion, jonka mukaan siitepölyä hunajassa voidaan pitää myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 20 päivänä maaliskuuta 2000 annetun Euroopan parlamentin ja neuvoston direktiivin 2000/13/EY[4] 6 artiklan 4 kohdan a alakohdan mukaisesti ainesosana. Tuomioistuimen tuomio perustui tuomioistuimelle esitettyjen tosiseikkojen arviointiin, ja näiden tosiseikkojen mukaan siitepölyn esiintyminen hunajassa on pääasiassa tulosta mehiläishoitajan toiminnasta, kun hunajaa lingotaan sen keruun yhteydessä. Siitepöly tulee kuitenkin mehiläispesään pelkästään mehiläisten toiminnan tuloksena. Siitepölyä esiintyy hunajassa riippumatta siitä, käyttäkö mehiläistenhoitaja linkousta hunajan erottamiseen. Tämän vuoksi vaikuttaisi olevan tarpeen selventää direktiivissä 2001/110/EY, että siitepöly on hunajan luontainen osatekijä eikä ainesosa. Tällä täsmennyksellä ei kuitenkaan estetä asetuksen (EY) N:o 1829/2003[5] soveltamista muuntogeenistä siitepölyä sisältävään hunajaan eikä erityisesti vaikuteta tuomioistuimen päätelmään, jonka mukaan muuntogeenistä siitepölyä sisältävää hunajaa voidaan saattaa markkinoille ainoastaan, jos sille on myönnetty lupa kyseisen asetuksen mukaisesti. Näiden seikkojen perusteella on laadittu luonnos ehdotukseksi, jolla muutetaan direktiiviä 2001/110/EY. Yleinen tausta Euroopan unionin toiminnasta tehdyn sopimuksen (SEUT-sopimus) 290 ja 291 artiklassa tehdään ero kahden erityyppisen komission säädöksen välillä:  SEUT-sopimuksen 290 artiklan mukaan lainsäätäjä voi ”siirtää komissiolle vallan antaa muita kuin lainsäätämisjärjestyksessä hyväksyttäviä, soveltamisalaltaan yleisiä säädöksiä, joilla täydennetään tai muutetaan lainsäätämisjärjestyksessä hyväksytyn säädöksen tiettyjä, muita kuin sen keskeisiä osia”. Komission näin antamia säädöksiä kutsutaan perussopimuksen mukaisesti ”delegoiduiksi säädöksiksi” (290 artiklan 3 kohta).  SEUT-sopimuksen 291 artiklassa määrätään, että jäsenvaltioiden on ”toteutettava kaikki tarvittavat kansallisen lainsäädäntönsä mukaiset toimenpiteet unionin oikeudellisesti velvoittavien säädösten täytäntöönpanemiseksi”. Kyseisillä säädöksillä siirretään täytäntöönpanovalta komissiolle silloin kun säädökset edellyttävät yhdenmukaista täytäntöönpanoa. Komission näin antamia säädöksiä kutsutaan perussopimuksen mukaisesti ”täytäntöönpanosäädöksiksi” (291 artiklan 4 kohta). Neuvoston direktiivissä 2001/110/EY ei nimenomaisesti todeta, onko hunajassa oleva siitepöly direktiivin 2000/13/EY 6 artiklan 4 kohdan a alakohdan mukainen ainesosa vai ei. Tällaisen täsmennyksen puuttuessa Euroopan yhteisöjen tuomioistuin antoi asiassa C-442/09 tuomion, jossa se katsoo sille esitettyjen tosiseikkojen perusteella, että siitepöly on hunajan ’ainesosa’ direktiivin 2000/13/EY 6 artiklan 4 kohdan a alakohdan mukaisesti (tuomion 79 kohta). Tuomiosta seuraa muun muassa se, että hunajaan sovelletaan direktiivissä 2000/13/EY vahvistettuihin ainesosiin liittyviä merkitsemistä koskevia sääntöjä ja erityisesti velvollisuutta ilmoittaa tuotteen pakkausmerkinnöissä ainesosien luettelo (3 artiklan 1 kohdan 2 alakohta). Kun otetaan huomioon, että siitepölyä esiintyy luontaisesti hunajassa ja että sitä tulee pesään mehiläisten toiminnan tuloksena mehiläistenhoitajan toiminnasta riippumatta, on tarpeen nimenomaisesti mainita direktiivissä 2001/110/EY, että siitepöly hunajassa ei ole direktiivin 2000/13/EY 6 artiklan 4 kohdan a alakohdan mukainen ainesosa vaan osatekijä. Se, että hunaja on luonnollinen aine, jota mehiläiset tuottavat ja johon ei saa lisätä mitään elintarvikkeiden ainesosia, esitetään hunajan Codex-standardissa[6]. Tällä muutoksella ei muuteta tuomioistuimen asiassa C-442/09 tekemiä päätelmiä, joiden mukaan muuntogeenistä siitepölyä sisältävä hunaja kuuluu asetuksen (EY) N:o 1829/2003 soveltamisalaan. Direktiivin 2001/110/EY muuttamisen jälkeen muuntogeenistä siitepölyä sisältävä hunaja kuuluu edelleen kyseisen asetuksen 3 artiklan 1 kohdan c alakohdan soveltamisalaan ”muuntogeenisistä organismeista valmistettuna elintarvikkeena”. Voimassa olevat aiemmat säännökset Euroopan unionin toiminnasta tehdyn sopimuksen (SEUT-sopimus) 290 ja 291 artiklaa sovelletaan tähän mukauttamiseen. Direktiivin 2000/13/EY 6 artiklan 4 kohdan a alakohdassa määritellään ’ainesosa’ niin, että se on ”elintarvikkeen tuotannossa tai valmistuksessa käytetty aine, lisäaineet ja entsyymit mukaan lukien, joka on mukana valmiissa tuotteessa sellaisenaan tai jossakin muussa muodossa”. Johdonmukaisuus suhteessa unionin muuhun politiikkaan ja muihin tavoitteisiin Ei sovelleta. 2. KUULEMISTEN JA VAIKUTUSTENARVIOINTIEN TULOKSET Siltä osin kuin on kyse komission täytäntöönpanovallan mukauttamisesta SEUT-sopimuksen mukaiseksi, intressitahojen kuulemista tai ulkopuolisia asiantuntijoita taikka vaikutusten arviointia ei tarvittu, koska ehdotus on toimielinten välinen asia, joka liittyy Lissabonin sopimuksen voimaantuloon. Ennen tuomion antamista hunajassa olevan siitepölyn luonnetta koskeva yleinen tulkinta oli, että edellä mainituista syistä siitepölyä pidettiin hunajan osatekijänä eikä direktiivin 2000/13/EY 6 artiklan 4 kohdan a alakohdassa tarkoitettuna ainesosana. Tämän tuloksena katsottiin, että direktiivissä 2000/13/EY esitettyihin ainesosiin (eli ainesosien luettelo) sovellettavia merkitsemistä koskevia sääntöjä ei sovelleta hunajaan. Hunajadirektiiviin ehdotetulla muutoksella pyritään selventämään, että siitepöly ei ole hunajan ainesosa, minkä vuoksi tämä muutos vaikuttaa direktiivissä 2000/13/EY annettujen merkintää koskevien sääntöjen soveltamisen osalta niin, että palataan tuomiota edeltävään tilanteeseen, sanotun kuitenkaan rajoittamatta asetuksen (EY) N:o 1829/2003 soveltamista muuntogeenistä siitepölyä sisältävään hunajaan. Tämän vuoksi intressitahoille ei odoteta aiheutuvan merkittäviä muutoksia, mistä syystä vaikutusten arviointia ei ole suoritettu. Komissio on kuullut useaan otteeseen jäsenvaltioita, erityisesti elintarvikeketjua ja eläinten terveyttä käsittelevän pysyvän komitean puitteissa, sidosryhmiä (mukaan lukien mehiläishoitajien yhdistykset ja kansalaisjärjestöt), erityisesti elintarvikeketjua sekä eläinten ja kasvien terveyttä käsittelevän neuvoa-antavan ryhmän ja mehiläishoitoa käsittelevän neuvoa-antavan ryhmän puitteissa, ja kolmansia maita erityiskokouksissa, joita on järjestetty tätä tarkoitusta varten tuomion antamisen jälkeen ja Maailman kauppajärjestön (WTO) eri foorumeilla. 3. EHDOTUKSEN OIKEUDELLINEN SISÄLTÖ Ehdotetun toimen lyhyt kuvaus Määritellään siirretty säädösvalta ja täytäntöönpanovalta, jotka olisi siirrettävä komissiolle direktiivin 2001/110/EY osalta, ja vahvistetaan tämän säädöksen hyväksymismenettelyt uusissa oikeudellisissa puitteissa SEUT-sopimuksen 290 ja 291 artiklan voimaantulon myötä. Selvennetään, että hunajassa oleva siitepöly ei ole Euroopan parlamentin ja neuvoston direktiivin 2000/13/EY 6 artiklan 4 kohdan a alakohdassa tarkoitettu ainesosa. Oikeusperusta Euroopan unionin toiminnasta tehdyn sopimuksen 43 artikla. Toissijaisuusperiaate Ehdotus kuuluu EU:n ja jäsenvaltioiden jaettuun toimivaltaan. Ehdotetun muutoksen teknisen luonteen vuoksi (mukautetaan säännöt, jotka koskevat komission täytäntöönpanovaltaa, ja selvennetään siitepölyn asema) ehdotuksella ei muuteta toimivallan jakoa EU:n ja jäsenvaltioiden välillä, sellaisena kuin se on esitettynä muutetussa lainsäädännössä, ja näin ollen ehdotus on toissijaisuusperiaatteen mukainen. Suhteellisuusperiaate Ehdotuksen tavoitteena on selventää EU:n lainsäädäntöä ja todeta, että siitepöly ei ole hunajan ainesosa vaan sen osatekijä, jotta lainsäädännössä tuodaan riittävällä tavalla esiin hunajassa esiintyvän siitepölyn luonnollinen alkuperä. Tähän liittyen ehdotuksessa esitetään hunajadirektiiviin pientä teknistä muutosta, joka ei ylittä sitä, mikä on tarpeen tämän tavoitteen saavuttamiseksi. Muut vaihtoehdot kuin EU:n lainsäädännön muuttaminen eivät ole mahdollisia edellä mainitun tavoitteen saavuttamiseksi, kun otetaan huomioon tuomioistuimen tuomio, jolla tulkitaan voimassa olevaa EU:n lainsäädäntöä. Lisäksi direktiivin 2001/110/EY mukaisen komission täytäntöönpanovallan mukauttaminen SEUT-sopimuksessa annettujen määräysten mukaiseksi johtuu Lissabonin sopimuksen hyväksymisestä ja on siten suhteellisuusperiaatteen mukainen. 2012/0260 (COD) Ehdotus EUROOPAN PARLAMENTIN JA NEUVOSTON DIREKTIIVI hunajasta annetun neuvoston direktiivin 2001/110/EY muuttamisesta EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan, ottavat huomioon Euroopan komission ehdotuksen, sen jälkeen kun säädösehdotus on toimitettu kansallisille parlamenteille, ottavat huomioon Euroopan talous- ja sosiaalikomitean lausunnon[7], noudattavat tavallista lainsäätämisjärjestystä sekä katsovat seuraavaa: (1) Unionin tuomioistuimen 6 päivänä syyskuuta 2011 asiassa C-442/09 antaman tuomion[8] seurauksena siitepölyä hunajassa on pidettävä myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 20 päivänä maaliskuuta 2000 annetussa Euroopan parlamentin ja neuvoston direktiivissä 2000/13/EY[9] tarkoitettuna ainesosana. Tuomioistuimen tuomio perustui sille esitettyihin tosiseikkoihin, joiden mukaan siitepölyn esiintyminen hunajassa on pääasiassa tulosta mehiläishoitajan toiminnasta, kun hunajaa lingotaan sen keruun yhteydessä. Siitepöly tulee mehiläispesään kuitenkin mehiläisten toiminnan tuloksena, ja sitä esiintyy luontaisesti hunajassa riippumatta siitä, käyttääkö mehiläistenhoitaja linkousta hunajan erottamiseen. Sen vuoksi on tarpeen selventää, sanotun kuitenkaan rajoittamatta muuntogeenisistä elintarvikkeista ja rehuista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1829/2003[10] soveltamista muuntogeeniseen siitepölyyn hunajassa, että siitepöly on osatekijä hunajassa, joka on luonnollinen aine, jossa ei ole ainesosia, eikä direktiivissä 2000/13/EY tarkoitettu ainesosa. Sen vuoksi hunajasta 20 päivänä joulukuuta 2001 annettua neuvoston direktiiviä 2001/110/EY[11] olisi muutettava. (2) Direktiivissä 2001/110/EY siirretään komissiolle valtaa panna täytäntöön joitakin sen säännöksiä. Lissabonin sopimuksen voimaantulon seurauksena kyseinen valta on mukautettava Euroopan unionin toiminnasta tehdyn sopimuksen (SEUT-sopimuksen) 290 artiklan mukaiseksi. On erityisen tärkeää, että komissio asiaa valmistellessaan toteuttaa asianmukaiset kuulemiset, myös asiantuntijatasolla. Komission olisi delegoituja säädöksiä valmistellessaan ja laatiessaan varmistettava, että asianomaiset asiakirjat toimitetaan Euroopan parlamentille ja neuvostolle yhtäaikaisesti, hyvissä ajoin ja asianmukaisesti. (3) Jotta voidaan varmistaa yhdenmukainen noudattaminen, valta antaa säädöksiä perussopimuksen 290 artiklan mukaisesti on siirrettävä komissiolle, jotta voidaan ottaa käyttöön menetelmiä, joilla voidaan varmistaa, että hunaja on direktiivin 2001/110/EY säännösten mukaista. (4) Direktiivin 2001/110/EY liitteet sisältävät teknisiä osatekijöitä, joita on ehkä mukautettava tai ajantasaistettava asiaa koskevien kansainvälisten standardien kehityksen ottamiseksi huomioon. Kyseisessä direktiivissä ei kuitenkaan anneta komissiolle asianmukaisia valtuuksia mukauttaa tai ajantasaistaa viipymättä kyseisiä liitteitä kansainvälisten standardien kehityksen ottamiseksi huomioon. Näin ollen direktiivin 2001/110/EY johdonmukaisen täytäntöönpanon vuoksi valta mukauttaa tai ajantasaistaa kyseisen direktiivin liitteitä tekniikan kehityksen tai kansainvälisten standardien kehityksen huomioon ottamiseksi olisi myös siirrettävä komissiolle. (5) Elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annettua Euroopan parlamentin ja neuvoston asetusta (EY) N:o 178/2002[12] sovelletaan elintarvikkeiden ja rehujen tuotannon, käsittelyn ja jakelun kaikissa vaiheissa unionissa ja jäsenvaltioissa, ja asetuksen hyväksymisen jälkeen elintarvikkeita koskevia yleisiä säännöksiä sovelletaan suoraan direktiivin 2001/110/EY soveltamisalaan kuuluviin tuotteisiin. Tämän vuoksi komissiolla ei enää tarvitse olla valtaa mukauttaa kyseisen direktiivin säännöksiä elintarvikkeita koskevan unionin yleisen lainsäädännön mukaiseksi. Näiden valtuuksien siirtämistä koskevat säännökset olisi sen vuoksi poistettava. (6) Jotta voitaisiin ottaa huomioon tekninen kehitys ja tarpeen mukaan kansainvälisten standardien kehittyminen, valta antaa säädöksiä perussopimuksen 290 artiklan mukaisesti olisi näin ollen siirrettävä komissiolle direktiivin 2001/110/EY liitteissä oleviin tuotekuvauksiin ja määritelmiin liittyvien teknisten ominaisuuksien mukauttamiseksi tai ajantasaistamiseksi. (7) Direktiiviä 2001/110/EY olisi sen vuoksi muutettava. (8) Koska muutokset, jotka liittyvät perussopimuksen mukaiseksi mukauttamiseen, koskevat ainoastaan komission säädösvaltaa, jäsenvaltioiden ei tarvitse saattaa niitä osaksi kansallista lainsäädäntöään, OVAT HYVÄKSYNEET TÄMÄN DIREKTIIVIN: 1 artikla Muutetaan direktiivi 2001/110/EY seuraavasti: (1) Lisätään 2 artiklaan kohta seuraavasti: ”5. Siitepölyä, joka on hunajalle ominainen luonnollinen osatekijä, ei pidetä tämän direktiivin liitteessä 1 määriteltyjen tuotteiden ainesosana direktiivin 2000/13/EY 6 artiklan 4 kohdassa tarkoitetulla tavalla”. (2) Korvataan 4 artikla seuraavasti: ”4 artikla Siirretään komissiolle valta antaa delegoituja säädöksiä 6 a artiklan mukaisesti sellaisten menetelmien vahvistamiseksi, joilla voidaan varmistaa, että hunaja on tämän direktiivin säännösten mukaista. Ennen tällaisten menetelmien käyttöönottoa ja aina kun se on mahdollista, jäsenvaltioiden on käytettävä päteviä kansainvälisesti vahvistettuja menetelmiä, kuten Codex Alimentariuksen hyväksymiä menetelmiä, joilla varmistetaan, että tuote on tämän direktiivin säännösten mukaista.” (3) Korvataan 6 artikla seuraavasti: ”6 artikla Siirretään komissiolle valta antaa delegoituja säädöksiä 6 a artiklan mukaisesti liitteessä I esitettyihin nimityksiin, tuotekuvauksiin ja määritelmiin sekä liitteessä II esitettyihin hunajan koostumusta koskeviin vaatimuksiin liittyvien teknisten ominaisuuksien muuttamiseksi tekniikan kehityksen ja tarvittaessa asianomaisten kansainvälisten standardien kehityksen huomioon ottamiseksi. 6 a artikla 1. Siirretään komissiolle valta antaa tässä direktiivissä tarkoitettuja delegoituja säädöksiä tässä artiklassa säädetyin edellytyksin. 2. Siirretään 4 ja 6 artiklassa tarkoitettu valta antaa delegoituja säädöksiä komissiolle määräämättömäksi ajaksi ... päivästä ...kuuta … (Publications Office is to fill in the date of entry into force of this amending Act). 3. Euroopan parlamentti tai neuvosto voi milloin tahansa peruuttaa 4 ja 6 artiklassa tarkoitetun säädösvallan siirron. Peruuttamispäätöksellä lopetetaan tuossa päätöksessä mainittu säädösvallan siirto. Päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä, tai jonakin myöhempänä, päätöksessä mainittuna päivänä. Päätös ei vaikuta jo voimassa olevien delegoitujen säädösten pätevyyteen. 4. Heti kun komissio on antanut delegoidun säädöksen, komissio antaa sen tiedoksi yhtäaikaisesti Euroopan parlamentille ja neuvostolle. 5. Edellä olevan 4 ja 6 artiklan nojalla annettu delegoitu säädös tulee voimaan ainoastaan, jos Euroopan parlamentti tai neuvosto ei ole kahden kuukauden kuluessa siitä, kun asianomainen säädös on annettu tiedoksi Euroopan parlamentille ja neuvostolle, ilmaissut vastustavansa sitä tai jos sekä Euroopan parlamentti että neuvosto ovat ennen mainitun määräajan päättymistä ilmoittaneet komissiolle, että ne eivät vastusta säädöstä. Euroopan parlamentin tai neuvoston aloitteesta tätä määräaikaa jatketaan kahdella kuukaudella.” (4) Poistetaan 7 artikla. 2 artikla 1. Jäsenvaltioiden on saatettava 1 artiklan 1 kohdan noudattamisen edellyttämät lait, asetukset ja hallinnolliset määräykset voimaan viimeistään […]. Niiden on viipymättä toimitettava nämä säännökset kirjallisina komissiolle. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tämän direktiivin 1 artiklan 1 kohdassa säännellyistä kysymyksistä antamansa keskeiset kansalliset säännökset kirjallisina komissiolle. 3 artikla Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. 4 artikla Tämä direktiivi on osoitettu kaikille jäsenvaltioille. Tehty Brysselissä Euroopan parlamentin puolesta Neuvoston puolesta Puhemies Puheenjohtaja [1] EYVL L 10, 12.1.2002, s. 47. [2] Asiassa C-442/09 6 päivänä syyskuuta 2011 annettu tuomioistuimen (suuri jaosto) tuomio (ennakkoratkaisupyyntö, jonka on esittänyt Bayerischer Verwaltungsgerichtshof (Saksa)) – Karl Heinz Bablok ja muut vs. Freistaat Bayern, EUVL C 311, 22.10.2011, s. 7. [3] EUVL L 268, 18.10.2003, s. 1. [4] EYVL L 109, 6.5.2000, s. 29. [5] Direktiivin 2001/110/EY muuttamisen jälkeen muuntogeenistä siitepölyä sisältävä hunaja kuuluu edelleen kyseisen asetuksen 3 artiklan 1 kohdan c alakohdan soveltamisalaan ”muuntogeenisistä organismeista valmistettuna elintarvikkeena”. [6] CODEX STAN 12-1981. [7] EUVL C […], […], s. […]. [8] EUVL C 311, 22.10.2011, s. 7. [9] EYVL L 109, 6.5.2000, s. 29. [10] EUVL L 268, 18.10.2003, s. 1. [11] EYVL L 10, 12.1.2002, s. 47. [12] EYVL L 31, 1.2.2002, s. 1.